ગુસ્સો એવી ચીજ છે કે, ગુસ્સે થઈને માણસ કંઈક ને કંઈક ગુમાવે છે. એનાથી કંઈ જ મળતું નથી. ઘણા કિસ્સામાં તો પોતાનાં સ્વજન પણ ગુમાવે છે. આપણે કહીએ છીએ કે એ માણસ સારો, પણ એનું મગજ છટકેને ત્યારે એનો કોઈ ભરોસો નહીં. તમારું મગજ છટકે છે? જો છટકતું હોય તો યાદ રાખજો કે તમારા હાથમાંથી પણ ઘણું બધું છટકી જશે. તમારો પ્રેમ, તમારી વ્યક્તિ, તમારા મિત્ર અને છેલ્લે તમે પણ તમારા નહીં રહો. તમે પણ પોતાના ઉપર ગુસ્સો ઉતારતા હશો. ઘણા લોકો એવા હોય છે જે દાંત કચકચાવતા રહે છે. દીવાલો પર માથાં પછાડે છે. ગુસ્સો ક્યારેક આવે એ સમજી શકાય, વારંવાર આવતો અને વધુ પડતો ગુસ્સો એ માનસિક વિકૃતિ છે. કોઈ પણ વિકૃતિ વિકરાળ થઈ જાય એ પહેલાં તેને વશમાં કરવી પડતી હોય છે.